समवेत रूप में देखें तो प्रतिपदा का संबंध नववर्ष से है। दूज ‘भैया दूज’ से जुड़ी है। तीज को ‘हरतालिका’ और ‘हरियाली तीज’ है। चौथ का दिन ‘करवा चौथ’ और ‘गणेश चतुर्थी’ को समर्पित है। पंचमी को ‘नाग पंचमी’ और ‘बसंत पंचमी’ मनाई जाती है। षष्ठी का संबंध कृष्ण अग्रज बलराम की जन्मतिथि ‘हलषष्ठी’ से है। सप्तमी ‘रथसप्तमी’ और ‘संतान-सप्तमी’ को अर्पित है। नवमी भगवान राम की पावन जन्म तिथि है। दशमी ‘विजयादशमी’ तथा ‘गंगा-दशहरा’ का स्मरण करवाती है। एकादशी ‘निर्जला-एकादशी’, देवशयनी एकादशी तथा देवोत्थानी एकादशी के कारण प्रसिद्ध है। द्वादशी को वामन द्वादशी पड़ती है। केरल में ओणम भी श्रावण द्वादशी को को मनाया जाता है। त्रयोदशी का संबंध धनत्रयोदशी तथा धन्वंतरि जयंती से है। नरक चतुर्दशी वैकुंठ चतुर्दशी तथा अनंत चतुर्दशी, चतुर्दशी को आलोकित करते हैं। पंद्रहवीं तिथि समर्पित है पूर्णिमा तथा अमावस को। पूर्णिमा गौरवान्वित करती है होली, व्यास पूर्णिमा, रक्षाबंधन, शरद पूर्णिमा और बुद्ध पूर्णिमा से तो अमावस्या को अलंकृत करते हैं दीपावली और सर्व पितृ अमावस्या।